text: Пловдивската опера представя в Стара Загора "Хофманови разкази" - Новини от Стара Загора, България и света - infoz.bg
  29.11.2016, Вторник, 17:47
  Пловдивската опера представя в Стара Загора "Хофманови разкази"
  Държавна опера - Пловдив ще представи на 30 ноември от 19:00 часа в Държавна опера – Стара Загора "Хофманови разкази" от Жак Офенбах – копродукция с Македонската опера и балет.
  В операта "Хофманови разкази" Офенбах включва самия писател Хофман като главен герой в драмата. В една пиянска нощ извън града той разказва как е преследвал (и изгубил) три пъти невъзможната любов: Олимпия - механична кукла, която само в очите на Хофман е жив човек; Жулиета – куртизанка, която открадва "душата" на Хофман и Антония – певица, която е готова да загуби живота си, но да продължи да пее.
  В ролята на Хофман ще се представи роденият в Стара Загора тенор Ивайло Михайлов.
  Австрийският режисьор Урсула Хорнер прави оригинален прочит на класическия сюжет със съвременни средства като приказно фентъзи. Красивите декори и костюми пристигат от Македонската опера и балет, Скопие. Художник на декора е Мария Ветероска, художник на костюмите - Мария Пупуческа.
  В постановката участват солистите на Държавна опера - Пловдив : Ивайло Михайлов, Станислава Иванова, Евгения Ралчева, Светлана Иванова, Цветелина Коцева, Михаил Пулиев, Елена Чавдарова, Борис Кучков, Марк Фаулър, Райко Пантелеев, Боян Савов, Владимир Ников, Евгений Арабаджиев и др. На диригентския пулт ще застане Диан Чобанов. Диригент на хора - Константин Добройков.